CELEX: E2012C0090
Language: mt
Date: 2012-03-15 00:00:00
Title: Deċiżjoni tal-Awtorità ta' Sorveljanza tal-EFTA Nru 90/12/COL tal- 15 ta’ Marzu 2012 dwar il-bejgħ ta’ ċerti binjiet fil-Kamp ta’ Ġewwa f’Haslemoen Leir (in-Norveġja)

21.2.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 48/33
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 90/12/COL
   tal-15 ta’ Marzu 2012
   dwar il-bejgħ ta’ ċerti binjiet fil-Kamp ta’ Ġewwa f’Haslemoen Leir (in-Norveġja)
   L-AWTORITÀ TA' SORVELJANZA TAL-EFTA ("L-AWTORITÀ"),
   Wara li kkunsidrat il-Ftehim dwar iż-Żona Ekonomika Ewropea (“il-Ftehim dwar iż-ŻEE”), u partikolarment l-Artikolu 61 u l-Protokoll 26,
   Wara li kkunsidrat il-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u ta’ Qorti tal-Ġustizzja (“il-Ftehim dwar is-Sorveljanza u l-Qorti”), u b’mod partikolari l-Artikolu 24,
   Wara li kkunsidrat il-Protokoll 3 tal-Ftehim dwar is-Sorveljanza u l-Qorti ("il-Protokoll 3”), b'mod partikolari l-Artikolu 1(2) tal-Parti I u l-Artikoli 7(5) u 14 tal-Parti II,
   Wara li talbet lill-partijiet interessati jressqu l-kummenti tagħhom skont dawk id-dispożizzjonijiet (1),
   Billi:
   I.   FATTI
   
   1.   PROĊEDURA
   
               (1)
            
            
               Fuq il-bażi ta’ lment u ta’ diversi skambji ta’ ittri (Dokumenti bin-numri 427226, 422506, 449988, 428521 u 458787), l-Awtorità, permezz tal-ittra tal-24 ta’ Marzu 2010 (Dokument bin-numru 549786), informat lill-awtoritajiet Norveġiżi li kienet tat bidu għall-proċedura stabbilita fl-Artikolu 1(2) tal-1el Parti tal-Protokoll numru 3 fir-rigward tal-bejgħ ta' ċerti binjiet fil-Kamp ta’ Ġewwa f’Haslemoen Leir.
            
         
               (2)
            
            
               Id-Deċiżjoni tal-Awtorità Nru 96/10/COL tal-24 ta’ Marzu 2010 li jingħata bidu għall-proċedura ġiet ippubblikata f’Il-Ġurnal Uffiċjali tal-Unjoni Ewropea u fis-Suppliment taż-ŻEE ta’ miegħu (2). L-awtoritajiet Norveġiżi ppreżentaw il-kummenti tagħhom permezz tal-ittra tat-12 ta’ Mejju 2010 kif ukoll permezz tal-ittra tad-19 ta' Novembru 2010 (Dokument bin-numru 557187 u Dokument bin-numru 581797). L-ebda parti terza ma ssottomettiet kummenti.
            
         2.   HASLEMOEN LEIR
   
               (3)
            
            
               Fl-2001 il-Parlament Norveġiż (l-iStortinget) iddeċieda li l-proprjetajiet militari li ma kinux għadhom jintużaw għal skopijiet militari kellhom jinbiegħu skont il-valur tas-suq (3). Il-muniċipalitajiet ikkonċernati ngħataw id-dritt tal-ewwel preferenza.
            
         
               (4)
            
            
               Waħda mill-proprjetajiet għall-bejgħ kienet il-kamp militari Haslemoen Leir, li jinsab fil-muniċipalità ta’ Våler fil-kontea ta’ Hedmark, u li wara t-30 ta’ Ġunju 2003 ma baqgħux isiru attivitajiet militari fih. F’Ottubru 2004 l-Istat Norveġiż ta bidu għal proċess ta’ bejgħ, li wassal għall-akkwist tal-kamp militari kollu kemm hu mill-muniċipalità ta’ Våler għall-prezz ta’ NOK 46 miljun b’kuntratt datat is-16 ta’April 2005.
            
         
               (5)
            
            
               Haslemoen Leir kien ilu jservi bħala bażi tal-armata sa mill-ħamsinijiet tas-seklu 20 u huwa magħmul mis-segwenti: (i) partijiet imsaġġrin; (ii) parti b’art li tinħadem; (iii) parti fejn hemm id-djar (li tissejjaħ ukoll l-iStorskjæret); u (iv) parti li tissejjaħ il-Kamp ta’ Ġewwa.
            
         
               (6)
            
            
               Il-Kamp ta’ Ġewwa kollu kemm hu jkopri madwar 300,000 m2 u fih 44 binja (4) li jokkupaw aktar minn 42 000 m2. Fost l-oħrajn, il-binjiet jinkludu kwartieri u binjiet tas-servizzi li kienu jintużaw għall-attivitajiet tal-armata, bħal faċilitajiet tal-kċina, sala taċ-ċinema, mess tal-uffiċjali, skola u faċilitajiet edukattivi, sezzjonijiet għat-taħriġ u għall-mobilizzazzjoni, imħażen u garaxxijiet. Xi wħud mill-binjiet il-qodma huma rrinnovati u, sakemm ingħalaq, il-kamp militari kien miżmum tajjeb.
            
         2.1   Il-bejgħ ta’ Haslemoen Leir mill-Istat Norveġiż lill-muniċipalità ta’ Våler
   
   
               (7)
            
            
               Meta Haslemoen Leir tpoġġa fis-suq tal-bejgħ fl-2004, l-Istat Norveġiż ikkummissjona stimatur espert indipendenti, Agdestein Takst & Eiendomsrådgivning, biex jagħmel valutazzjoni ta’ Haslemoen Leir (5); Ir-rapport Agdestein, datat it-22 ta’ Diċembru 2004 (l-ewwel rapport Agdestein) ikkonkluda li “l-valur għall-investitur” (6) tal-Kamp ta’ Ġewwa, inklużi l-44 binja, kien ta' NOK 39 miljun jekk il-binjiet jinbiegħu separatament. Kieku l-Kamp ta’ Ġewwa kellu jinbiegħ bħala unità waħda, ir-rapport jgħid li l-“valur għall-investitur” kien ikun NOK 29 miljun. Ir-rapport kien fih valutazzjonijiet individwali tal-valur tal-biċċa l-kbira tal-44 binja, inklużi speċifikazzjonijiet u deskrizzjonijiet qosra ta’ kull binja u tal-kundizzjoni teknika li kienu jinsabu fiha.
            
         
               (8)
            
            
               Fir-rapporti u l-korrispondenza sussegwenti, l-iskont ta' NOK 10 miljun jissemma bħala l-iskont ta’ 30% (jew l-iskont ta’ madwar 30%). Iżda fil-fatt l-iskont, għal min jixtri l-Kamp ta’ Ġewwa bħala unità waħda, joqrob aktar lejn il-25,64% (tnaqqis ta’ NOK 10 miljun minn NOK 39 miljun = 25,641025%).
            
         
               (9)
            
            
               Ix-xerrej, jiġifieri l-muniċipalità ta’ Våler, qabbdet lill-istimaturi indipendenti Erik Alhaug u Trond Bakke jivvalutaw il-valur tal-Kamp ta’ Ġewwa u l-parti li fiha d-djar, li tissejjaħ Storskjæret. L-evalwazzjoni tagħhom kienet ibbażata wkoll fuq il-possibbiltà li l-Kamp ta’ Ġewwa jinbiegħ bħala unità waħda. Huma kkalkulaw il-valur għall-investitur, i.e. il-valur tas-suq li wieħed jistenna li jkollhom il-binjiet fuq il-bażi tad-dħul mill-kera fil-futur. Ir-rapport kien relattivament qasir – 4 paġni – u ma kienx ibbażat fuq xi spezzjoni fiżika tal-binjiet iżda qagħad fuq rapporti u evalwazzjonijiet eżistenti. Fih tqiesu l-ispejjeż meħtieġa biex isir xogħol ta’ titjib tal-binjiet sabiex ikunu f’qagħda li jinkrew. Ir-rapport assuma li jrid jgħaddi ż-żmien biex jinkrew il-binjiet kollha, minħabba l-post fejn qegħdin u minħabba li l-popolazzjoni li taqa’ taħt il-muniċipalità ta’ Våler hija waħda żgħira. Uħud mill-binjiet kienu diġà mikrijin, imma għal żmien qasir. Barra minn hekk, ir-rapport enfasizza li diversi mill-binjiet, inklużi l-kwartieri, għandhom jiġu kkundannati minħabba li teknikament kienu f’kundizzjoni ħażina. Minħabba li, barra minn dan, ħafna mill-bqija tal-binjiet kellhom bżonn jitranġaw b’mod sinifikanti, ir-rapport ikkonkluda li d-dħul mill-kera fil-futur x’aktarx lanqas se jkopri l-ispejjeż normali tal-manutenzjoni u tal-operat. Il-konklużjoni tas-Sur Alhaug u s-Sur Bakke, datata t-18 ta’ Jannar 2005 (ir-rapport Alhaug/Bakke) (7) għalhekk kienet li l-valur tal-Kamp ta’ Ġewwa meta vvalutat bħala unità waħda, fuq il-bażi tad-dħul futur tal-kera, kien 0. (8)
               
            
         
               (10)
            
            
               Sabiex jirrikonċilja s-sejbiet tal-ewwel rapport Agdestein u dawk tar-rapport Alhaug/Bakke u jasal għal prezz korrett tas-suq, l-Istat Norveġiż talab lil Agdestein Takst & Eiendomsrådgivning jagħmlu t-tieni rapport ta’ valutazzjoni fuq il-bażi taż-żewġ valutazzjonijiet diverġenti tal-valur. Fil-mandat stabbilit għal din il-valutazzjoni l-ġdida, Agdestein intalab jissottometti “valur pont” għal Haslemoen Leir. Ir-rapport tat-3 ta’ Marzu 2005 dwar il-valur pont (it-tieni rapport Agdestein) (9) spjega li tali valur pont kien biss wieħed minn diversi metodi biex jinstab il-valur u li, alternattivament, parti terza newtrali setgħet titqabbad tikkunsidra l-valuri stmati fiż-żewġ valutazzjonijiet eżistenti. Fuq il-bażi tal-valur pont taż-żewġ evalwazzjonijiet preċedenti u b'aġġustamenti għal xi żbalji fil-fatti li kien hemm fil-valutazzjonijiet preċedenti, il-valur tas-suq ta’ Haslemoen Leir kien stmat bħala NOK 58 miljun. Madankollu, ir-rapport antiċipa li l-valur tas-suq tal-kamp militari jonqos bi NOK 12-il miljun (10) jekk il-Kamp kollu kemm hu, i.e. l-erba' partijiet differenti, jinbiegħu f’daqqa.
            
         
               (11)
            
            
               Fir-rigward tal-valutazzjoni aktar speċifika tal-valur tal-Kamp ta’ Ġewwa, fil-bidu nett il-valur pont kien stabbilit bħala NOK 14,5 miljun (NOK 29 miljun (11) + 0, diviżi bi tnejn) (12). Dan il-valur, madankollu, ġie aġġustat ’il fuq b’NOK 1 miljun fuq il-bażi ta’ żewġ aġġustamenti addizzjonali, jiġifieri l-valur tal-kwartieri u l-valur ta’ xi art mhux żviluppata li fir-rigward tagħha r-regolamentazzjoni futura dwar l-ippjanar kienet inċerta. Għalhekk, il-valur pont aġġustat tal-Kamp ta’ Ġewwa mibjugħ bħala unità waħda kien NOK 15,5 miljun.
            
         
               (12)
            
            
               Fuq il-bażi tat-tieni rapport Agdestein, il-muniċipalità ħadet f’idejha Haslemoen Leir fl-1 ta’ Ġunju 2005 għall-prezz ta’ NOK 46 miljun. Għalhekk, il-muniċipalità ngħatat iż-żewġ skontijiet imsemmijin hawn fuq, “l-iskont ta’ madwar 30%” (13) talli kisbet il-Kamp ta’ Ġewwa bħala unità waħda u l-20% l-oħra bħala “skont tal-kwantità” talli kisbet Haslemoen Leir kollu kemm hu.
            
         2.2   Il-bejgħ, min-naħa tal-muniċipalità ta’ Våler, ta’ partijiet mill-Kamp ta’ Ġewwa lil Haslemoen AS
   
   
               (13)
            
            
               Il-muniċipalità ta’ Våler kienet għamlitha ċara li kienet se tbigħ Haslemoen Leir lix-xerrej, li min-naħa tiegħu kellu jiżviluppa ż-żona b’mod xieraq u jiġġenera kemm jista’ jkun impjiegi ġodda. Il-muniċipalità spjegat li filwaqt li kien hemm diversi li wrew interess fi wħud mill-binjiet fil-Kamp ta’ Ġewwa, riedet issib xerrej li seta’ jiggarantixxi żvilupp uniformi u l-aħjar utilizzazzjoni possibbli tal-Kamp ta’ Ġewwa.
            
         
               (14)
            
            
               Sabiex jissodisfaw ir-rekwiżit tal-muniċipalità, tliet partijiet differenti li kull waħda minnhom kienet uriet interess f'partijiet tal-Kamp ta’ Ġewwa, ħolqu kumpanija ġdida bl-isem ta’ Haslemoen AS (14). Din il-kumpanija esprimiet l-intenzjoni tagħha li tuża l-proprjetà għal attivitajiet ta’ akkomodazzjoni kif ukoll għal attivitajiet u avvenimenti kulturali u sportivi differenti. Il-gruppi li kellhom f’moħħhom li jilħqu kienu l-armata, il-fornituri tas-servizzi tas-sigurtà u l-industrija tal-karozzi.
            
         
               (15)
            
            
               Fis-27 ta’ Frar 2006, il-kunsill muniċipali (il-Kommunestyret) approva l-bejgħ ta’ 29 mill-44 binja fil-parti tal-Kamp ta’ Ġewwa lil Haslemoen AS għal somma totali ta' NOK 4 miljun. Il-binjiet koperti mill-bejgħ jinkludu binjiet għall-akkomodazzjoni u kwartieri, swali tal-mess għall-uffiċjali u s-suldati b’faċilitajiet ta’ kċina, awditorju, sala taċ-ċinema, binja li sservi bħala skola, tisħin ċentrali, binja tal-uffiċċji, sala ta’ sptar u diversi garaxxijiet.
            
         
               (16)
            
            
               Mid-dokumenti preparatorji tal-laqgħa tal-kunsill muniċipali tas-27 ta’ Frar 2006 jirriżulta li kien hemm dubju dwar il-valur tal-proprjetà u dwar jekk il-prezz tal-bejgħ setax kien jinvolvi għajnuna mill-Istat. Id-dokumenti jirreferu għal ittra mingħand avukat fl-assoċjazzjoni Norveġiża tal-awtoritajiet lokali u reġjonali (il-KS) li waslet fl-istess jum. L-ittra semmiet ir-regoli taż-ŻEE dwar l-għajnuna mill-Istat u qalet li bejgħ bi prezz iktar baxx mill-valur tas-suq seta’ jinvolvi għajnuna mill-Istat. Barra minn hekk, l-ittra rreferiet għall-fatt li żewġ offerti, inkluża dik ta’ Haslemoen AS li tkopri l-biċċa l-kbira tal-binjiet tal-Kamp ta’ Ġewwa, flimkien kienu ta’ NOK 6 miljun. Wara li fakkar fil-linji gwida tal-Awtorità għall-bejgħ tal-art u fil-metodi deskritti fihom biex tiġi eskluża l-għajnuna mill-Istat, l-avukat semma t-tieni rapport Agdestein li fih fil-bidu l-valur tal-Kamp ta’ Ġewwa kien iffissat bħala NOK 14,5 miljun. L-avukat qal li meta wieħed iqabbel din iċ-ċifra mal-offerta ta’ NOK 6 miljun, li wieħed jaċċetta l-offerti li kienu daħlu kien jinvolvi riskju konsiderevoli ta’ bejgħ għal prezz iktar baxx mill-valur tas-suq u, b’hekk, ta’ ksur tar-regoli dwar l-għajnuna mill-Istat. Fuq dik il-bażi l-avukat irrakkomanda li ssir valutazzjoni ġdida tal-valur u li l-Kunsill jistenna sakemm tkun saret din il-valutazzjoni qabel ma jadotta deċiżjoni biex ibigħ.
            
         
               (17)
            
            
               Fuq dik il-bażi, l-uffiċjal eżekuttiv muniċipali ewlieni (ir-Rådmannen) irrakkomanda lill-Kunsill biex jipposponi l-kwistjoni u jistenna aktar kjarifiki. Il-proposta ġiet irrifjutata mill-maġġoranza tal-Kunsill kontra (13 b’6), li approva l-bejgħ iżda ddikjara li għandha tinġabar mingħand l-avukati tal-KS valutazzjoni kif għandu jkun tat-tħassib li jista’ jkun hemm rigward il-kompetizzjoni. Barra minn hekk, il-Kunsill ta s-setgħa lill-kumitat eżekuttiv tal-muniċipalità (il-Formannskapet) biex jivvaluta r-riskju (15).
            
         
               (18)
            
            
               L-Awtorità ma ġietx ipprovduta b’tali valutazzjonijiet sussegwenti tar-riskju kif talab il-Kunsill. Madankollu, il-muniċipalità spjegat li l-istimatur tal-proprjetà, is-Sur Bakke, li għamel stima tal-valur għan-nom tal-muniċipalità meta l-proprjetà nxtrat mingħand l-Istat Norveġiż fl-2005, assista wkoll lill-muniċipalità fil-proċess tal-bejgħ lil Haslemoen AS fl-2006. Għalkemm ma twettqet l-ebda valutazzjoni speċifika dwar id-29 binja, il-muniċipalità ppreżentat żewġ valutazzjonijiet li għamel is-Sur Bakke tal-prezz tal-bejgħ, it-tnejn li huma ddatati t-2 ta’ Mejju 2006.
            
         
               (19)
            
            
               Il-kalkoli tat-2 ta’ Mejju 2006, li se jiġu deskritti f’iktar dettall iktar ’l isfel, ġew ippreżentati sabiex juru li l-muniċipalità biegħet id-29 binja għal prezz ogħla mill-ispiża primarja tagħha nnifisha. Madankollu, mhuwiex ċar għall-Awtorità jekk dawn il-kalkoli ġewx ippreżentati lill-muniċipalità, u tqiesu minnha, qabel ma l-kuntratt ġie finalment iffirmat. Fil-korrispondenza tagħha mal-Awtorità, il-muniċipalità indikat li l-valutazzjonijiet kienu ġew ikkunsidrati qabel ma ġie approvat formalment il-ftehim tal-bejgħ. Madankollu, m’hemm referenza għal tali valutazzjonijiet fl-ebda mit-traskrizzjonijiet jew dokumenti preparatorji tal-laqgħat tal-kunsill muniċipali jew tal-kumitat eżekuttiv muniċipali li, kif issemma hawn fuq, kien ngħata s-setgħa biex jivvaluta r-riskju ta’ tħassib li seta’ jkun hemm rigward il-kompetizzjoni.
            
         
               (20)
            
            
               Fl-ewwel waħda miż-żewġ valutazzjonijiet tal-prezz tal-bejgħ tat-2 ta’ Mejju 2006, ġie stmat li l-ammont li inizjalment kien tħallas mill-muniċipalità għall-akkwist tal-Kamp ta’ Ġewwa fl-2005, kien NOK 12,4 miljun. Il-punt tat-tluq għall-valutazzjoni kien it-tieni rapport Agdestein, li fih il-valur tal-Kamp ta’ Ġewwa ġie stmat bħala NOK 15,5 miljun (ara l-paragrafu 11 aktar ’il fuq). Minn dak l-ammont, tnaqqsu NOK 3,1 miljun. Dan it-tnaqqis kien għall-iskont ta’ madwar 20% li ngħata lill-muniċipalità talli akkwistat Haslemoen Leir kollu kemm hu bħala entità waħda (ara l-paragrafi 10 u 12 aktar ’il fuq). Fuq din il-bażi, il-valutazzjoni kkonkludiet li NOK 12,4 miljun kienu jirrappreżentaw valur “medju” tal-Kamp ta’ Ġewwa.
            
         
               (21)
            
            
               It-tieni valutazzjoni ddatata fl-istess jum, it-2 ta’ Mejju 2006, fiha kalkolu tal-valur tal-binjiet fil-Kamp ta’ Ġewwa, inklużi d-29 binja li kienu jaqgħu taħt il-kuntratt ma’ Haslemoen AS. Il-kalkolu ma kienx ibbażat fuq valutazzjoni tal-valur tal-binjiet bħala tali iżda poġġa l-ispiża primarja ta’ NOK 12,4 miljun tal-Kamp ta’ Ġewwa bħala punt tat-tluq, qabel ma naqqas il-valur stmat tal-binjiet fil-Kamp ta’ Ġewwa li ma nbigħux lil Haslemoen AS.
            
         
               (22)
            
            
               L-ewwel nett, il-kalkolu wassal għal stima tal-valur totali ta' madwar NOK 3,67 miljun ta’ 5 binjiet (16) li baqgħu f’idejn il-muniċipalità ta’ Våler. Dan il-valur kien ibbażat parzjalment fuq il-valur pont (jew 50%) tal-valuri stabbiliti mill-ewwel rapport Agdestein (ara l-paragrafu 11 aktar ’il fuq). Fil-każ ta’ tnejn mill-binjiet, iżda, għall-kalkolu ntużaw valutazzjonijiet individwali aktar riċenti u ogħla tal-valur. Dawn kienu l-binja nru 3 (il-binja tal-ġinnasju) u dik nru 45 (binja b’diversi funzjonijiet, li fiha mħażen, uffiċċji u ħanut tax-xogħol). Fl-ewwel rapport Agdestein il-binja nru 45 ġiet ivvalutata bħala li tiswa NOK 1,9 miljun (17). Għalhekk, il-valur pont kien NOK 950 000. Madankollu, il-valutazzjoni iktar reċenti tal-valur tal-binja nru 45 li rrefera għaliha l-kalkolu kienet stmat il-valur bħala NOK 3 miljun. L-4 binjiet l-oħrajn li l-muniċipalità żammet f’idejha (il-binjiet bin-numri 32, 34, 44 u 3) kienu stmati li jiswew NOK 662 500. Għalhekk, il-valur totali tal-5 binjiet tal-muniċipalità kien iffissat bħala NOK 3 662 500 (= bejn wieħed u ieħor 3,67 miljun).
            
         
               (23)
            
            
               It-tieni tnaqqis fil-kalkolu kien jikkonċerna 11-il binja oħra fil-Kamp ta’ Ġewwa li fil-każ tagħhom il-kalkolu għamel referenza għal offerta ta’ NOK 5 miljun mingħand Norsk Trafikksenter, datata s-26 ta’ April 2006 (18).
            
         
               (24)
            
            Meta żied il-prezz tal-kuntratt, jiġifieri NOK 4 miljun għad-29 binja fil-kuntratt ma’ Haslemoen AS, is-Sur Bakke stima l-valur totali tal-bejgħ tal-Kamp ta' Ġewwa bħala NOK 12,67 miljun (
                  ).
         
               (25)
            
            
               Il-kuntratt bejn il-muniċipalità u Haslemoen AS ġie ffirmat fit-22 ta’ Mejju 2006.
            
         3.   KUMMENTI MIN-NAĦA TAL-AWTORITAJIET NORVEĠIŻI
   
               (26)
            
            
               Fid-deċiżjoni tal-ftuħ tagħha tal-24 ta’ Marzu 2010, l-Awtorità esprimiet id-dubji tagħha dwar jekk il-prezz ta’ NOK 4 miljun li Haslemoen AS ħallset biex akkwistat id-29 binja mingħand il-muniċipalità ta’ Våler jirrappreżentax il-valur tas-suq u, għalhekk, jekk il-bejgħ kienx konkluż skont il-prinċipju tal-investitur fis-suq. B’rispons għad-deċiżjoni tal-ftuħ, l-awtoritajiet Norveġiżi għaddew lill-Awtorità żewġ ittri li kienu rċevew mingħand il-muniċipalità ta’ Våler (19).
               Il-muniċipalità ta’ Våler irrikonoxxiet il-fatt li ma applikatx wieħed mill-metodi mniżżlin fil-linji gwida tal-Awtorità dwar il-bejgħ tal-artijiet biex tiddetermina l-prezz tas-suq sabiex teskludi l-preżenza ta’ għajnuna mill-Istat, iżda qalet li dan ma jfissirx li huwa fatt li kien hemm għajnuna mill-Istat. Il-muniċipalità spjegat li “meta kienet qed tbigħ il-binjiet, il-muniċipalità kienet ħerqana biex tistabbilixxi attività ġdida fiż-żona tal-kamp. Għalhekk, meta ffissat il-prezz tal-binjiet, il-muniċipalità aktar tat kas tal-wegħdiet tax-xerrejja li jwettqu pjan li joħloq ix-xogħol milli tal-prinċipji li kienu ntużaw biex jiġi stabbilit il-prezz waqt ix-xiri” (20).
            
         
               (27)
            
            
               Barra minn hekk, il-muniċipalità rreferiet għad-deċiżjoni tal-ftuħ, li fiha l-Awtorità spjegat li sal-punt safejn proċess preċedenti ta’ bejgħ ikun iddetermina l-valur tas-suq, awtorità pubblika tista’ tuża l-ispiża primarja tagħha bħala indikazzjoni tal-valur tas-suq dment li jkun għadda perjodu sinifikanti ta’ żmien minn mindu jkun sar l-akkwist. Il-muniċipalità nnotat li l-Awtorità enfasizzat l-inċertezza inerenti fit-tip ta’ art ikkonċernata, li qabel kienet kamp militari f'post maqtugħ. Skont il-muniċipalità, għandu jkun korrett li wieħed jikkunsidra l-prezz totali tax-xiri ta’ NOK 46 miljun, fuq il-bażi tal-valutazzjoni tal-valur pont (inkluż l-iskont), bħala l-valur tas-suq tal-kamp militari u li l-valur pont ta’ NOK 12,4 miljun tal-Kamp ta’ Ġewwa kien il-valur tas-suq tal-44 binja li hemm.
            
         
               (28)
            
            
               Il-muniċipalità hija tal-fehma li, biex tiġi stabbilita l-ispiża primarja għall-muniċipalità għad-29 binja inkwistjoni, għamlet sew li naqqset il-valur tal-proprjetajiet l-oħrajn li hemm fil-Kamp ta' Ġewwa li ma kinux parti mill-ftehim dwar il-bejgħ. Għalhekk, jekk nibdew bit-NOK 12,4 miljun li l-muniċipalità ħallset għall-44 binja sena qabel, u jekk innaqqsu l-valur tal-proprjetajiet li mhumiex parti mill-ftehim tal-bejgħ, fl-opinjoni tal-muniċipalità huwa possibbli li wieħed jikkonkludi li l-prezz tas-suq tad-29 binja inkwistjoni kien NOK 4 miljun. Sabiex issostni din il-konklużjoni, il-muniċipalità rreferiet għall-kalkoli tas-Sur Bakke tat-2 ta’ Mejju 2006, li huma deskritti aktar ’il fuq. Fil-korrispondenza mal-Awtorità, il-muniċipalità għamlet l-osservazzjoni li l-valur pont tal-Kamp ta’ Ġewwa għandu jiġi stabbilit bħala NOK 12,4 miljun u li “l-valur tal-proprjetajiet li mhumiex koperti mill-kuntratt jirrappreżenta valur ogħla mill-valur tal-Kamp ta’ Ġewwa kollu kemm hu.” L-Awtorità tassumi li b’din l-istqarrija l-muniċipalità riedet tagħmel l-osservazzjoni li l-valuri tal-bejgħ tal-binjiet differenti kollha fil-Kamp ta’ Ġewwa, kif ikkalkulati mis-Sur Bakke, qabżu l-ispiża primarja allegata ta’ NOK 12,4 miljun tal-muniċipalità.
            
         
               (29)
            
            
               Fir-rigward tal-valur tal-binjiet l-oħrajn fil-Kamp ta’ Ġewwa li ma nbigħux lil Haslemoen AS, il-muniċipalità ressqet ukoll rapport ta’ valutazzjoni datat il-15 ta’ Marzu 2006, magħmul mis-Sur Erik Alhaug, li kien jikkonċerna l-aktar l-istess binjiet li tefa’ offerta għalihom Norsk Trafikksenter (Nri 28, 35, 36, 37, 38, 39, 46, 47, 50 u 94). Ir-rapport ivvaluta l-valur totali ta’ dawn l-10 binjiet bħala NOK 5,5 miljun jekk jinbiegħu bħala unità waħda, u bħala NOK 6,65 miljun jekk jinbiegħu separatament.
            
         
               (30)
            
            
               Għalhekk, fuq il-bażi ta’ dawn il-kalkoli u valutazzjonijiet, il-muniċipalità argumentat li l-prezz ta’ NOK 4 miljun għad-29 binja li nbiegħu lil Haslemoen AS kien jikkorrispondi għall-valur tas-suq. Għalhekk, il-valur totali tal-Kamp ta' Ġewwa kien: NOK 3,67 miljun (il-valur tal-binjiet li l-muniċipalità kellha l-ħsieb li żżomm) + NOK 5 miljun (l-offerta mingħand Norsk Trafikksenter jew alternattivament NOK 5,5 miljun kif stmat mill-istima tal-valur li saret wara) + NOK 4 miljun (il-prezz għall-bejgħ tad-29 binja lil Haslemoen AS) = NOK 12,67 miljun, li jaqbeż l-ispiża primarja ta’ NOK 12,4 miljun tal-muniċipalità.
            
         
               (31)
            
            
               Il-muniċipalità tfakkar ukoll li l-kuntratt tal-bejgħ bejn il-muniċipalità ta’ Våler u Haslemoen AS fih elementi li għandhom effett li jbaxxu l-prezz. Il-muniċipalità tirreferi għall-obbligu impost fuq ix-xerrej li jikri l-binja mixtrija li tintuża bħala skola mingħajr ħlas għal perjodu ta’ sena u għall-fatt li l-ebda waħda mill-valutazzjonijiet ma tqis it-tniġġis li jista’ jkun hemm fl-art.
            
         
               (32)
            
            
               Fl-aħħar nett, il-muniċipalità targumenta li għamlet sew li ttrasferixxiet lil Haslemoen iż-żewġ skontijiet li l-muniċipalità kienet ngħatat meta akkwistat il-kamp militari mingħand l-Istat. Filwaqt li f’dan ir-rigward il-muniċipalità tifhem id-dubju li esprimiet l-Awtorità fid-deċiżjoni tagħha tal-ftuħ, hija spjegat li għalkemm inbiegħu biss uħud mill-44 binja fil-Kamp ta’ Ġewwa, il-kuntratt tal-bejgħ bejn il-muniċipalità ta’ Våler u Haslemoen AS huwa bbażat fuq is-suppożizzjoni li x-xerrej se jiżviluppa u jopera l-Kamp ta’ Ġewwa kollu kemm hu kif ukoll l-inħawi ta’ barra bħala unità waħda flimkien mal-muniċipalità ta’ Våler. Il-prezz ta’ NOK 4 miljun li bih sar il-bejgħ lil Haslemoen AS jirrifletti din is-suppożizzjoni. Din hi wkoll ir-raġuni għaliex l-iskont ta’ 30% li ngħata għall-bejgħ tal-Kamp ta’ Ġewwa bħala unità waħda flimkien ma’ skont ieħor għal Haslemoen Leir kollu kemm hu għandhom jiġu applikati meta jintlaħaq il-prezz finali. L-aħħar skont ma jistax jitqies bħala skont en bloc li ma jkunx applikabbli kieku x-xerrej ma ħax il-kamp kollu. Il-muniċipalità saħqet li hi ħabirket biex timmaniġġja l-bejgħ b'mod li ma joħloqx problemi fir-rigward tar-regoli taż-ŻEE dwar l-għajnuna mill-Istat.
            
         II.   IL-VALUTAZZJONI
   
   4.   IL-PREŻENZA TA’ GĦAJNUNA MILL-ISTAT
   
      L-Artikolu 61(1) tal-Ftehim dwar iż-ŻEE:
   
   
               (33)
            
            
               L-Artikolu 61(1) ŻEE jgħid dan li ġej:
               “Save as otherwise provided in this Agreement, any aid granted by EC Member States, EFTA States or through State resources in any form whatsoever which distorts or threatens to distort competition by favouring certain undertakings or the production of certain goods shall, in so far as it affects trade between Contracting Parties, be incompatible with the functioning of this Agreement.”
            
         
               (34)
            
            
               Sabiex ikun jikkostitwixxi għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE, il-bejgħ irid ikun jagħti vantaġġ ekonomiku lill-benefiċjarju. Jekk it-tranżazzjoni twettqet skont il-prinċipju tal-investitur fl-ekonomija tas-suq, i.e. jekk il-muniċipalità biegħet l-art bil-valur tas-suq u l-kondizzjonijiet tat-tranżazzjoni kienu jkunu aċċettabbli għal bejjiegħ privat, it-tranżazzjoni ma tkunx tinvolvi għajnuna mill-Istat.
            
         
      Il-linji gwida tal-Awtorità – l-ispiża primarja
   
   
               (35)
            
            
               Il-linji gwida tal-Awtorità dwar elementi ta’ għajnuna mill-Istat fil-bejgħ ta' art u bini mill-awtoritajiet pubbliċi jispjegaw kif l-Awtorità tapplika r-regoli dwar l-għajnuna mill-Istat meta tivvaluta l-bejgħ ta’ art u bini pubbliċi. It-Taqsima 2.1 tiddeskrivi bejgħ magħmul permezz ta’ proċedura ta’ offerti bla kundizzjonijiet. It-Taqsima 2.2 tiddeskrivi bejgħ fuq il-bażi ta’ evalwazzjoni minn esperti indipendenti. Dawn iż-żewġ proċeduri jippermettu lill-Istati tal-EFTA jimmaniġġjaw il-bejgħ tal-art u tal-bini b’mod li normalment ma jħallix li jkun hemm għajnuna mill-Istat. Kif ingħad diġà, ma ġiet segwita l-ebda waħda minn dawn iż-żewġ proċeduri meta l-muniċipalità ta’ Våler biegħet id-29 binja lil Haslemoen AS.
            
         
               (36)
            
            
               It-Taqsima 2.2 d) tal-linji gwida tistipula li l-ispiża primarja għall-awtoritajiet pubbliċi biex jakkwistaw art jew bini hija indikatur għall-valur tas-suq dment li ma jkunx għadda perjodu sinifikanti ta’ żmien minn mindu l-muniċipalità tkun xtrathom. Il-valur tas-suq m'għandux jiġi ffissat iktar baxx mill-ispiża primarja matul l-ewwel tliet snin wara l-akkwist. Hu ovvju li l-ispiża primarja tista’ tittieħed bħala indikatur għall-valur fis-suq għat-tliet snin li ġejjin biss dment li l-ewwel u qabel kollox l-art jew il-bini jkunu ġew akkwistati bil-valur tas-suq.
            
         
               (37)
            
            
               Għalhekk, għalkemm id-29 binja inkwistjoni nbiegħu lil Haslemoen AS inqas minn sena wara li l-muniċipalità akkwistat Haslemoen Leir mingħand l-Istat, iqumu żewġ mistoqsijiet. L-ewwel waħda hi dwar jekk il-bejgħ preċedenti ta’ Haslemoen Leir mill-Istat Norveġiż lill-muniċipalità ta’ Våler sarx bil-kundizzjonijiet tas-suq. It-tieni mistoqsija hi: jekk dan kien il-każ, il-muniċipalità ta’ Våler sussegwentement biegħet il-partijiet rilevanti tal-Kamp ta’ Ġewwa lil Haslemoen AS għal prezz li jikkorrispondi għall-inqas għall-ispiża primarja tagħha?
            
         4.1   Jekk il-muniċipalità akkwistatx Haslemoen Leir bil-kundizzjonijiet tas-suq
   
   
               (38)
            
            
               Kif deskritt diġà, kien hemm inċertezza konsiderevoli dwar il-valur tas-suq ta’ Haslemoen Leir fin-negozjati li saru bejn l-Istat u l-muniċipalità ta’ Våler, partikolarment fir-rigward tal-valur tal-Kamp ta' Ġewwa. L-ewwel rapport Agdestein stima l-valur tal-Kamp ta’ Ġewwa għall-investitur bħala NOK 39 miljun (jew NOK 29 miljun jekk jinbiegħ bħala unità waħda) u l-valur għall-utent bħala NOK 44 miljun, u l-valutazzjoni ta’ Alhaug/Bakke stmat il-valur tal-binjiet kollha ta’ hemmhekk għall-investitur bħala NOK 0.
            
         
               (39)
            
            
               Fil-fehma tal-Awtorità, valutazzjonijiet minn qabel tal-valur ta' din it-tip ta’ art, li kienet kamp militari f’żona mwarrba, b’binjiet residenzjali u oħrajn li, għalkemm qodma, huma ppreservati relattivament tajjeb, dejjem se jkunu jinvolvu inċertezza konsiderevoli. Madankollu, f'dan il-każ id-distakk kbir fil-valutazzjonijiet jista’ jkun ukoll minħabba suppożizzjonijiet differenti fir-rigward tal-użu tal-binjiet fil-futur, inkluż jekk jinżammux għal skopijiet ta’ kiri jew jinbigħux, separatament jew f'daqqa. Kif jidher mill-ewwel rapport Agdestein, varjazzjonijiet bħal dawn jistgħu jkollhom impatt konsiderevoli. L-awtorità ssibha pjuttost diffiċli biex tifhem li l-partijiet fit-tranżazzjoni ma żgurawx allinjament aħjar tas-suppożizzjonijiet li fuqhom kienu msejsin il-valutazzjonijiet qabel ma l-valutazzjonijiet ġew finalizzati.
            
         
               (40)
            
            
               Dan huwa iktar u iktar il-każ minħabba li, ftit wara li skoprew li l-valutazzjonijiet tal-valur li kienu għamlu kienu differenti ħafna minn xulxin, qablu li jirrikkonċiljaw il-punti tat-tluq differenti tagħhom billi sempliċiment jilħqu kompromess. L-applikazzjoni ta’ metodu bħal dak deskritt sabiex jiġi ddeterminat il-valur veru tas-suq ta’ proprjetà kbira ħafna u speċjali bħal Haslemoen Leir, iqajjem id-dubji. Fil-fehma tal-Awtorità, proċedura aktar adegwata kienet tkun li jinħatru esperti ġodda jew għall-inqas li jiġu rrikonċiljati l-valutazzjonijiet f’termini tal-valutazzjoni ta’ użu komparabbli tal-kamp fil-futur u valutazzjoni aktar dettaljata tal-fatturi li wasslu għad-differenza kbira ħafna fil-bidu nett. F’dan ir-rigward l-Awtorità tfakkar li l-Parlament Norveġiż (l-Istortinget) kien iddeċieda li proprjetajiet li kienu kampijiet militari għandhom jinbiegħu skont il-valur tas-suq (ara l-paragrafu 3 aktar ’il fuq).
            
         
               (41)
            
            
               Barra minn hekk, jidher li valutazzjonijiet li saru aktar tard tal-valur ta’ partijiet mill-Kamp ta’ Ġewwa u li tpoġġew għad-dispożizzjoni tal-Awtorità matul l-investigazzjoni joperaw b'valuri akbar fuq binjiet fil-Kamp ta’ Ġewwa minn dawk li rriżultaw mill-fatt li l-partijiet waslu għal kompromess (ara l-paragrafi 22 u 29 iktar ’il fuq).
            
         
               (42)
            
            
               Meta wieħed jaraha għaliha waħedha, bħala tranżazzjoni bejn korpi pubbliċi, tali proċedura tista’ ma tqanqalx tħassib. Madankollu, meta x-xerrej, bħal f’dan il-każ, qatt ma kellu l-ħsieb li jżomm il-proprjetajiet, iżda pjuttost antiċipa l-bejgħ mill-ġdid lil entitajiet privati eżatt wara, il-kwistjoni tal-valur tas-suq issir aktar imminenti. Dan partikolarment meta x-xerrej ma jkunx se jwettaq valutazzjoni ġdida tal-valur iżda pjuttost ikun se jbigħ il-proprjetà bl-istess prezz jew saħansitra bi prezz aktar baxx lil xerrej magħżul minn qabel.
            
         
               (43)
            
            
               Jibqa’ l-fatt, madankollu, li l-Istat biegħ il-kamp militari lill-muniċipalità ta’ Våler fuq il-bażi ta’ valutazzjoni esperta indipendenti, jiġifieri t-tieni rapport Agdestein. Mingħajr l-ebda dubju, il-metodu li serrħet fuqu din il-valutazzjoni, l-hekk imsejjaħ “valur pont”, ma kien xejn għajr kalkolu sempliċi fejn il-valur taż-żewġ valutazzjonijiet preċedenti ġew magħdudin flimkien u mbagħad ġew diviżi bi 2. Metodu bħal dan bil-kemm għandu jkun jeħtieġ għarfien espert estern, u l-kalkolu fih innifsu ma jidhirx li hu iktar konvinċenti mis-sempliċi fatt li huwa magħmul minn espert indipendenti. Ir-rapport huwa wkoll pjuttost qasir, ta’ ftit aktar minn paġna, u meta wieħed jarah għalih waħdu jidher li huwa pjuttost approssimattiv.
            
         
               (44)
            
            
               Madankollu, ir-rapport irid jitqies fid-dawl taż-żewġ valutazzjonijiet tal-valur li saru qabel u li huma aktar dettaljati u magħmulin bir-reqqa, partikolarment l-ewwel rapport Agdestein li kien fih valutazzjonijiet individwali tal-binjiet kollha tal-Kamp ta’ Ġewwa. Barra minn dan, l-Awtorità nnutat li fit-tieni rappor Agdestein saru wkoll ċerti emendi u aġġustamenti fil-valutazzjonijiet minn qabel. Dan jindika li l-valutazzjoni mġedda kienet xi ftit iktar dettaljata minn sempliċi kalkolu ta’ kompromess. Fl-aħħar nett, l-Awtorità tinnota li r-rapport, minkejja l-istqarrija li jagħmel dwar l-eżistenza ta’ metodi oħrajn biex jiġi ddeterminat il-valur, ma qalx li ma jaqbilx li l-valur pont kien jirrappreżenta l-valur tas-suq.
            
         
               (45)
            
            
               Għalhekk, fid-dawl tal-inċertezza konsiderevoli inerenti f’valutazzjoni tal-valur ta' proprjetà li kienet kamp militari u li fiha diversi oqsma u tipi ta’ binjiet, li tinsab f’żona remota b’popolazzjoni relattivament skarsa, l-Awtorità, għalkemm għandha d-dubji tagħha, tikkonkludi li Haslemoen Leir inbiegħ mill-Istat lill-muniċipalità ta’ Våler skont il-valur tas-suq.
            
         
               (46)
            
            
               Id-domanda li jmiss hi, għalhekk, jekk meta mbagħad biegħet partijiet mill-Kamp ta’ Ġewwa lil Haslemoen AS, il-muniċipalità għamlitx dan bi prezz li għall-inqas jikkorrispondi għall-ispiża primarja tagħha.
            
         4.2   Jekk il-prezz għad-29 binja kienx jikkorrispondi għall-ispiża primarja
   
   
               (47)
            
            
               Il-valutazzjoni ta' jekk il-prezz li bih inbiegħu d-29 binja kienx jikkorrispondi għall-ispiża primarja tidher ikkumplikata minħabba li fil-Ftehim bejn l-Istat u l-muniċipalità qatt ma ntqal espliċitament u b’mod ċar x’ħallset il-muniċipalità għall-binjiet differenti tal-Kamp ta’ Ġewwa. Minflok, ħallset somma fissa ta’ NOK 15,5 miljun, li kienet tinkludi skont “ta’ madwar 30%” (21) għall-akkwist tal-Kamp ta’ Ġewwa kollu kemm hu. Fi tmiem il-proċess il-muniċipalità rċiviet skont ieħor ta’ 20% talli akkwistat l-erba’ partijiet tal-kamp militari kollha kemm huma.
            
         
               (48)
            
            
               Wieħed jista’ jaħseb f’diversi metodi biex jipprova jistabbilixxi kemm fil-fatt ħallset il-muniċipalità għad-29 binja rilevanti tal-Kamp ta’ Ġewwa, pereżempju fuq il-bażi tan-numru ta’ binjiet jew tal-valur tagħhom meta wieħed iqabbel mal-għadd totali ta' binjiet jew mal-valur totali. Madankollu, kif deskritt iktar ’il fuq, mhux ċar għall-Awtorità jekk il-muniċipalità, qabel ma sar il-bejgħ lil Haslemoen AS, fil-fatt għamlitx xi kalkoli bħal dawn sabiex tiddetermina l-ispiża primarja tagħha għad-29 binja inkwistjoni. L-Awtorità ma rċeviet l-ebda dokumentazzjoni kontemporanja li turi li saru kalkoli bħal dawn tul in-negozjati jew aktar tard meta l-bejgħ għadda għall-approvazzjoni tal-kunsill muniċipali.
            
         
               (49)
            
            
               Matul il-proċedura amministrattiva l-muniċipalità rreferiet għal diversi kunsiderazzjonijiet u objettivi bħall-ħolqien ta’ possibiltajiet ġodda ta’ xogħol u l-iżvilupp futur tal-Kamp ta’ Ġewwa bħala ħaġa waħda għall-benefiċċju tal-komunità lokali. Filwaqt li tali kunsiderazzjonijiet mhumiex neċessarjament f’konflitt ma’ bejgħ skont il-valur tas-suq, fihom infushom lanqas ma jostnu l-argument li l-punt bażiku tat-tluq kien bejgħ mingħajr elementi ta’ għajnuna Statali. Barra minn hekk, il-muniċipalità, bi tweġiba għal mistoqsijiet speċifiċi tal-Awtorità, ammettiet li f’dan il-punt ma tistax tiddokumenta x’kien il-valur reali tal-proprjetajiet inkwistjoni fil-mument meta nbiegħu.
            
         
               (50)
            
            
               Il-mod kif sar il-bejgħ mill-kunsill muniċipali jżid ukoll mal-inċertezza dwar jekk kienx hemm għajnuna mill-Istat. Kif deskritt hawn fuq, il-muniċipalità la għamlet arranġamenti għal sejħa miftuħa għall-offerti u lanqas biex espert indipendenti jagħmel valutazzjoni tal-binjiet li biegħ. Aktar tard, ma tatx widen għall-parir li rċieva mingħand il-konsulent legali estern tagħha fil-KS u mingħand il-kap eżekuttiv tagħha stess biex tipposponi l-bejgħ u tiċċara kemm kien il-valur. Filwaqt li l-kunsill approva l-bejgħ bil-kundizzjonijiet li l-valutazzjoni tar-riskju li jinqalgħu problemi ta’ kompetizzjoni ssir mill-KS u tiġi ppreżentata lill-kumitat eżekuttiv, l-Awtorità ma rċeviet l-ebda informazzjoni ulterjuri dwar dawn il-valutazzjonijiet sussegwenti tar-riskju.
            
         
               (51)
            
            
               Il-muniċipalità ressqet żewġ kalkoli li saru mill-istimatur estern tal-proprjetà tal-muniċipalità, datati t-2 ta’ Mejju 2006 (ara d-deskrizzjoni aktar ’il fuq fil-paragrafi 20 u 21). Il-muniċipalità qalet li l-ewwel valutazzjoni turi li l-ispiża primarja għall-muniċipalità biex akkwistat il-Kamp ta’ Ġewwa kienet NOK 12,4 miljun. It-tieni waħda jingħad li turi li l-valur tal-binjiet l-oħrajn tal-Kamp ta’ Ġewwa li ma nbigħux lil Haslemoen AS kellhom valur stmat ta’ madwar NOK 3,67 miljun u NOK 5 miljun rispettivament. Skont il-muniċipalità, meta wieħed inaqqas dawn il-valutazzjonijiet mill-ispiża primarja ta’ 12,4 miljun, jirriżulta li l-ispiża primarja għad-29 binja inkwistjoni ma kinitx iktar minn NOK 4 miljun.
            
         
               (52)
            
            
               L-Awtorità ma taqbilx li dawn il-kalkoli juru li binjiet inkwistjoni nbiegħu skont il-valur tas-suq. Hija tikkontesta kemm il-punt tat-tluq dwar l-ispiża primarja tal-Kamp ta’ Ġewwa kif ukoll il-metodu għat-tnaqqis tal-valur tal-binjiet l-oħrajn sabiex tiġi ddeterminata “il-bqija” tal-ispiża primarja.
            
         
      L-iskont ta’ 20%
   
   
               (53)
            
            
               Fir-rigward tal-punt tat-tluq, il-kalkoli jirreferu għall-valur tal-Kamp ta’ Ġewwa kif stabbilit fit-tieni rapport Agdestein, jiġifieri NOK 15,5 miljun. Imbagħad tnaqqas l-iskont ta’ 20% li ngħatat il-muniċipalità talli akkwistat il-kamp militari kollu kemm hu sabiex wieħed jasal għall-valur ta’ NOK 12,4 miljun tal-Kamp ta’ Ġewwa.
            
         
               (54)
            
            
               Il-bażi għal dan l-iskont hija spjegata fit-tieni rapport Agdestein:
               “Nemmnu li fil-każ ta’ xiri f’daqqa ta’ erba’ żoni ta’ attività differenti bħal dawn, is-suq ikun jinkludi tnaqqis fil-prezz, fost l-oħrajn minħabba r-riskju u l-ispejjeż ogħla biex wieħed jopera minnhom. Madanakollu, ix-xerrej jista’ fi żmien qasir wara l-akkwist "jibdel is-sitwazzjoni għal kollox" billi, ngħidu aħna, ibigħ l-art li tista’ tinħadem jew il-masġar separatament, li tkun storja oħra. Fil-valutazzjonijiet tal-valur kemm taż-żona residenzjali kif ukoll tal-Kamp ta’ Ġewwa diġà hemm “skont tal-kwantità” ta’ madwar 30%, b’riżultat tal-bejgħ f’daqqa ta’ kull wieħed minn dawn l-oqsma. Aħna nemmnu li għandu jsir tnaqqis ieħor ta’ madwar 20% (-12-il miljun) tal-valur f’każ li l-kamp kollu jinbiegħ kollu kemm hu f'daqqa, i.e. minn NOK 58 miljun għal NOK 46 miljun.” (22)
               
            
         
               (55)
            
            
               Għalhekk, l-iskont ta’ 20% kien marbut speċifikament mal-fatt li l-muniċipalità xtrat il-kamp militari kollu kemm hu, i.e. l-erba’ partijiet imsemmijin fil-paragrafu 5 lkoll kemm huma.
            
         
               (56)
            
            
               Il-valutazzjoni msemmija tat-2 ta’ Mejju 2006 ma toffri l-ebda raġunament dwar għaliex is-suq ikun jirrikjedi l-għoti ta’ skont simili fil-każ li parti minn waħda mill-erba' oqsma titqiegħed għall-bejgħ. Biex tiġġustifika l-għoti tal-iskontijiet lil Haslemoen AS il-muniċipalità qalet li l-kuntratt tal-bejgħ bejn il-muniċipalità ta’ Våler u Haslemoen AS kien ibbażat fuq is-suppożizzjoni li x-xerrej kien se jiżviluppa u jopera l-Kamp ta’ Ġewwa kollu kemm hu kif ukoll iż-żoni ta’ barra bħala unità waħda, flimkien mal-muniċipalità ta’ Våler. Din kienet, skont il-muniċipalità, ir-raġuni għaliex ngħataw lil Haslemoen AS iż-żewġ skontijiet, jiġifieri l-iskont ta’ 30% għall-bejgħ tal-Kamp ta’ Ġewwa bħala unità waħda u l-iskont addizzjonali ta’ 20% għal Haslemoen Leir kollu kemm hu.
            
         
               (57)
            
            
               Għalkemm il-limitazzjonijiet fuq l-użu ta’ proprjetà fil-ġejjieni jista' jirrappreżenta fattur li jbaxxi l-valur, f’dan il-każ l-Awtorità ma taf bl-ebda limitazzjonijiet bħal dawn li kienu jiġġustifikaw l-iskontijiet konsiderevoli li ngħataw. Jidher li la fil-kuntratt tal-bejgħ u lanqas fid-dokumentazzjoni kontemporanja l-oħra li ġiet ippreżentata lill-awtorità m’hemm xi dispożizzjoni li tirrifletti obbligi bħal dawn jew obbligi speċjali oħra fuq ix-xerrej biex jiġġestixxi l-proprjetajiet f'kooperazzjoni mal-muniċipalità.
            
         
               (58)
            
            
               Kif imsemmi hawn fuq, il-kunċett li bejgħ mill-ġdid bi prezz li jkopri għall-inqas l-ispiża primarja jista’ jeskludi għajnuna mill-Istat huwa bbażat fuq il-kundizzjoni li l-art jew il-bini jkunu l-ewwel u qabel kollox ġew akkwistati bil-valur tas-suq. Meta awtorità pubblika, bħal f’dan il-każ, tkun xtrat xi ħaġa aktar mill-proprjetà li tkun biegħet mill-ġdid, u minħabba f’hekk tkun ngħatat skontijiet sinfikanti tal-kwantità, wieħed ma jistax jaqbad u jissoponi li l-istess skontijiet ikunu ġġustifikati fil-bejgħ mill-ġdid. Minflok, dan ikollu jiddependi fuq valutazzjoni dwar jekk is-suq kienx jippermetti li jingħataw l-istess skontijiet anki għat-tieni tranżazzjoni, li kienet aktar limitata.
            
         
               (59)
            
            
               F’dan il-każ, dan diġà jidher improbabbli minħabba li ż-żewġ skontijiet ngħataw bħala skontijiet tal-kwantità, u kienu bbażati speċifikatament fuq il-fatt li x-xerrej akkwista ż-żona kollha inkwistjoni. Fil-fatt, jidher li tali skont doppju huwa diġà eskluż f’dan il-każ minħabba li l-hekk imsejjaħ skont ta’ 30% ngħata għall-akkwist tal-Kamp ta’ Ġewwa bħala tali. Għalhekk, l-iskont addizzjonali ta’ 20% jrid ikun marbut mal-fatt li x-xerrej, jiġifieri l-muniċipalità, xtara wkoll żoni oħrajn. Jidher li dan huwa wkoll il-bażi nnifisha għall-għoti tal-iskont, kif spjegat fit-tieni rapport Agdestein ikkwotat iktar ’il fuq. Fuq dik il-bażi, u fin-nuqqas ta’ xi valutazzjoni kontemporanja li turi l-oppost, l-Awtorità jkollha tikkonkludi li ma kien hemm l-ebda bażi biex wieħed jassumi li s-suq kien jippermetti skont ieħor ta’ 20% meta tpoġġew għall-bejgħ biss partijiet mill-Kamp ta’ Ġewwa.
            
         
      L-iskont ta’ 30%
       (23)
   
   
               (60)
            
            
               Rigward l-hekk imsejjaħ skont tat-30%, l-Awtorità tfakkar li t-tieni rapport Agdestein għamilha ċara li l-valur ta’ NOK 15,5 miljun tal-Kamp ta’ Ġewwa kien jinkludi l-iskont ta’ NOK 10 miljun u li kien stima ta’ kemm kien jitlob is-suq għall-akkwist tal-Kamp ta’ Ġewwa bħala unità waħda, i.e. l-44 binja kollha kemm huma. Għalhekk, huwa neċessarju li jiġi vvalutat jekk il-muniċipalità setgħetx tagħti skont simili lil Haslemoen AS meta din akkwistat partijiet tal-Kamp ta’ Ġewwa.
            
         
               (61)
            
            
               Bħala għadd ta’ binjiet, il-bejgħ kien jinkludi 29 minn 44 binja, (24) i.e. madwar ⅔ tal-binjiet. Dan jista’ jindika bażi għal skont tal-kwantità. Bħala valur, skont il-kalkoli tal-muniċipalità nnifisha d-29 binja kienu jirrappreżentaw parti konsiderevoment iżgħar tal-valur totali tal-Kamp ta’ Ġewwa mill-bqija tal-binjiet. Valur ta’ NOK 4 miljun għad-29 binja inkwistjoni jirrappreżenta kemm kemm inqas minn ⅓ tal-valur totali meta mqabbel mat-NOK 3,67 miljun għall-binjiet miżmumin mill-muniċipalità, u mal-NOK 5 miljun għall-11-il binja l-oħrajn.
            
         
               (62)
            
            
               Id-diversi rapporti ta’ valutazzjoni li ġew ippreżentati f'dan il-każ, li ssemmew aktar ’il fuq fil-paragrafi 7 u 10, sostnew li l-bejgħ ta' diversi binjiet en bloc iġib miegħu effett ta’ tnaqqis fil-prezz. Mhux biss iż-żewġ rapporti Agdestein, iżda anki l-valutazzjoni tal-15 ta’ Marzu 2006 (imsemmija iktar ’il fuq fil-paragrafu 29) tal-10 binjiet differenti fil-Kamp ta’ Ġewwa, indikaw li għandu jkun applikabbli skont ta’ bejn “15-20%” fil-każ li dawk l-10 binjiet jinbiegħu bħala unità waħda.
            
         
               (63)
            
            
               Għalhekk, l-Awtorità tikkunsidra li xi kwantità ta’ skont kienet tkun konformi mal-kundizzjonijiet tas-suq. F’dan il-każ, iebsa biex wieħed jgħid jekk l-iskont kellux ikun ta’ 15, 20 jew 25%, minħabba n-nuqqas ta’ valutazzjonijiet u dokumentazzjoni kontemporanji. Meta jitqies kollox, u b’referenza għall-valutazzjoni msemmija iktar ’il fuq tal-10 binjiet l-oħrajn fil-Kamp ta’ Ġewwa u bil-probabbiltà ta’ skont tal-kwantità ta’ bejn 15% u 20%, l-Awtorità, għalkemm għandha d-dubji tagħha, tikkonkludi li skont tal-kwantità bejn wieħed u ieħor bħal dak li ngħatat il-muniċipalità, i.e. 25,64%, seta’ ngħata lil xi ħadd li kien se jixtri daqs 29 mill-44 binja fil-Kamp ta’ Ġewwa.
            
         
      Jekk l-ispiża primarja tistax tiġi stabbilita billi jitnaqqas il-valur ta’ binjiet oħrajn
   
   
               (64)
            
            
               Id-domanda li jmiss hi dwar jekk l-ispiża primarja tad-29 binja inkwistjoni tistax tiġi ddeterminata billi mill-Kamp ta’ Ġewwa wieħed inaqqas il-valur tal-binjiet li ma nbigħux lil Haslemoen AS.
            
         
               (65)
            
            
               Il-metodu deskritt bażikament fisser li ma saret l-ebda valutazzjoni ddettaljata tad-29 binja inkwistjoni minħabba li kien hemm indikazzjonijiet li partijiet oħrajn tal-Kamp ta’ Ġewwa kellhom valur għoli biżżejjed biex jiġi żgurat li l-valur ġenerali jkun jikkorrispondi għall-ispiża primarja allegata tal-muniċipalità għall-Kamp ta’ Ġewwa. Dan il-metodu jidher inċert u ta’ fejn laqat laqat minħabba l-fatt li t-3 gruppi differenti ta’ binjiet ġew ivvalutati b’metodi differenti. Fi ftit kliem, ir-rapport dwar il-valur pont intuża biex jiġi stabbilit il-punt tat-tluq, jiġifieri l-valur ta’ NOK 12,4 miljun tal-ispiża primarja tal-Kamp ta’ Ġewwa bħala tali. Fil-valutazzjoni li saret wara tat-3 gruppi differenti ta’ binjiet, fuq id-29 binja inkwistjoni tpoġġa valur konsiderevolment iktar baxx mill-valur pont filwaqt li fuq il-binjiet li żammet il-muniċipalità u fuq il-11 l-oħrajn li aktar tard daħlitilha offerta għalihom tpoġġa valur ogħla. Il-valur l-aktar baxx ġie stabbilit fuq il-bażi tal-prezz li ġie nnegozjat ma’ Haslemoen AS u l-valuri ogħla ġew it-tnejn li huma stabbiliti fuq il-bażi ta’ informazzjoni sussegwenti u iġded fil-forma tal-valutazzjonijiet tal-valur u ta’ offerta li daħlet.
            
         
               (66)
            
            
               Dan, fil-fehma tal-Awtorità, kien jinvolvi r-riskju ċar li anke jekk b’mod ġenerali l-punt tat-tluq tal-valur tal-Kamp ta’ Ġewwa kien korrett (li ma kienx; ara iktar ’il fuq), il-prezz għad-29 binja jista’ jkun baxx wisq minħabba li valutazzjonijiet mill-ġdid li saru aktar tard tal-partijiet l-oħrajn kienu stabbilixxew valuri ogħla. Tabilħaqq, jekk xejn, f’dan il-każ il-valutazzjonijiet tal-valur li saru aktar tard u li taw valuri ogħla m’għandhomx juru wisq aktar milli li l-punt tat-tluq ta’ NOK 12,4 miljun kien baxx wisq.
            
         
               (67)
            
            
               Għalhekk, l-Awtorità tikkonkludi li l-metodu msemmi fil-valutazzjoni tat-2 ta’ Mejju 2006 ma kienx adattat biex jiddetermina l-ispiża primarja u, permezz ta’ hekk, il-valur tas-suq tad-29 binja inkwistjoni.
            
         
      Kif tiġi ddeterminata korrettement l-ispiża primarja tad-29 binja
   
   
               (68)
            
            
               Kif imsemmi hawn fuq, il-valutazzjoni tal-ispiża primarja tad-29 binja inkwistjoni hija kkumplikata minħabba l-fatt li, fil-ftehim bejn l-Istat u l-muniċipalità, ma ġiex iċċarat x’ħallset il-muniċipalità għall-binjiet differenti fil-Kamp ta’ Ġewwa. Minflok, ħallset somma fissa ta’ NOK 15,5 miljun għall-Kamp ta’ Ġewwa kollu kemm hu, li kien jinkludi l-hekk imsejjaħ skont ta’ 30% msemmi aktar ’il fuq. Madankollu, dak il-valur pont kien ibbażat fuq iż-żewġ valutazzjonijiet tal-valur li kienu saru qabel.
            
         
               (69)
            
            
               L-ewwel rapport Agdestein kien ibbażat fuq valutazzjoni individwali tal-binjiet u huwa, fil-fatt, l-unika valutazzjoni kontemporanja tagħhom. Billi din il-valutazzjoni kienet il-bażi għall-valur pont, li għal darb’oħra serva bħala l-bażi għall-prezz li fil-fatt ħallset il-muniċipalità, l-Awtorità tqis li l-ewwel rapport Agdestein jipprovdi l-valuri individwali meħtieġa biex tiġi stabbilita l-ispiża primarja tad-29 binja inkwistjoni.
            
         
               (70)
            
            
               Il-kuntratt tal-bejgħ inkwistjoni jkopri d-29 binja li ġejjin fil-Kamp ta’ Ġewwa: (25) Nri 1, 2, 4, 5, 6, 7, 8, 9, 10, 11, 12, 13, 14, 15, 18, 19, 20, 21, 22, 23, 24, 25, 26, 27, 29, 30, (31,) 33, 92 u 16. Il-valuri ta’ dawn il-binjiet għall-investitur kif ivvalutati fl-ewwel rapport Agdestein huma kif ġej:
               
                           
                                       1.
                                    
                                    
                                       Kmajra tal-gwardji/tad-detenzjoni:
                                    
                                 
                        
                           NOK
                        
                        
                           180 000 
                        
                     
                           
                                       2.
                                    
                                    
                                       Ċentru soċjali, li jinkludi uffiċċji, kafetterija, ċinema, kappella eċċ.
                                    
                                 
                        
                           NOK
                        
                        
                           4 200 000 
                        
                     
                           
                                       4.
                                    
                                    
                                       Binja tal-amministrazzjoni u tal-uffiċċji
                                    
                                 
                        
                           NOK
                        
                        
                           160 000 
                        
                     
                           
                                       5.
                                    
                                    
                                       Binja tad-drillijiet
                                    
                                 
                        
                           NOK
                        
                        
                           400 000 
                        
                     
                           
                                       6.
                                    
                                    
                                       Garaxx
                                    
                                 
                        
                            
                        
                        
                            
                        
                     
                           
                                       7.
                                    
                                    
                                       Binja tal-amministrazzjoni u tal-uffiċċji
                                    
                                 
                        
                           NOK
                        
                        
                           2 000 000 
                        
                     
                           
                                       8.
                                    
                                    
                                       Garaxx
                                    
                                 
                        
                            
                        
                        
                            
                        
                     
                           
                                       9.
                                    
                                    
                                       Binja tal-isptar
                                    
                                 
                        
                           NOK
                        
                        
                           1 200 000 
                        
                     
                           
                                       10.
                                    
                                    
                                       Binja tal-kċina u tal-kantin għas-suldati
                                    
                                 
                        
                           NOK
                        
                        
                           1 600 000 
                        
                     
                           
                                       11.
                                    
                                    
                                       Binja tal-kċina u tal-kantin għall-uffiċjali
                                    
                                 
                        
                           NOK
                        
                        
                           4 300 000 
                        
                     
                           
                                       12.
                                    
                                    
                                       Kwartier
                                    
                                 
                        
                            
                        
                        
                            
                        
                     
                           
                                       13.
                                    
                                    
                                       Kwartier, Nri 12 u 13 huma vvalutati flimkien
                                    
                                 
                        
                           NOK
                        
                        
                           2 000 000 
                        
                     
                           
                                       14.
                                    
                                    
                                       Kwartier,
                                    
                                 
                        
                            
                        
                        
                            
                        
                     
                           
                                       15.
                                    
                                    
                                       Kwartier, Nri 14 u 15 huma vvalutati flimkien
                                    
                                 
                        
                           NOK
                        
                        
                           2 000 000 
                        
                     
                           
                                       18.
                                    
                                    
                                       Garaxx,
                                    
                                 
                        
                           NOK
                        
                        
                           150 000 
                        
                     
                           
                                       19.
                                    
                                    
                                       Garaxx,
                                    
                                 
                        
                            
                        
                        
                            
                        
                     
                           
                                       20.
                                    
                                    
                                       Garaxx,
                                    
                                 
                        
                            
                        
                        
                            
                        
                     
                           
                                       21.
                                    
                                    
                                       Garaxx fejn jissewwew u jingħataw servizz il-vetturi,
                                    
                                 
                        
                            
                        
                        
                            
                        
                     
                           
                                       22.
                                    
                                    
                                       Garaxx fejn jissewwew u jingħataw servizz il-vetturi,
                                    
                                 
                        
                            
                        
                        
                            
                        
                     
                           
                                       23.
                                    
                                    
                                       Garaxx
                                    
                                 
                        
                            
                        
                        
                            
                        
                     
                           
                                       24.
                                    
                                    
                                       Pompa tal-petrol
                                    
                                 
                        
                            
                        
                        
                            
                        
                     
                           
                                       25.
                                    
                                    
                                       Garaxx,
                                    
                                 
                        
                            
                        
                        
                            
                        
                     
                           
                                       26.
                                    
                                    
                                       Garaxx,
                                    
                                 
                        
                            
                        
                        
                            
                        
                     
                           
                                       27.
                                    
                                    
                                       Garaxx, Nri 19, 20, 21, 22, 25, 26 u 27 huma vvalutati flimkien
                                    
                                 
                        
                           NOK
                        
                        
                           2 700 000 
                        
                     
                           
                                       29.
                                    
                                    
                                       Binja tar-reġiment b’kamra għat-tagħlim
                                    
                                 
                        
                            
                        
                        
                            
                        
                     
                           
                                       92.
                                    
                                    
                                       Uffiċċju tal-posta, Nri 29 u 92 huma vvalutati flimkien
                                    
                                 
                        
                           NOK
                        
                        
                           450 000 
                        
                     
                           
                                       30.
                                    
                                    
                                       Binja tal-iskola,
                                    
                                 
                        
                           NOK
                        
                        
                           1 400 000 
                        
                     
                           
                                       31.
                                    
                                    
                                       (Barrakka għall-ħażna),
                                    
                                 
                        
                            
                        
                        
                            
                        
                     
                           
                                       33.
                                    
                                    
                                       Binja tal-KO, binja tal-iskola
                                    
                                 
                        
                           NOK
                        
                        
                           400 000 
                        
                     
                           
                                       16.
                                    
                                    
                                       Stazzjon tat-tifi tan-nar u tat-tisħin
                                    
                                 
                        
                           NOK
                        
                        
                           700 000 
                        
                     
                           Somma
                        
                        
                           NOK
                        
                        
                           23 840 000 
                        
                     
         
               (71)
            
            
               Ir-rapport ma vvalutax separatament il-valur tal-binjiet individwali Nru 6 u Nru 8 (garaxxijiet). Minflok, dawn ġew ivvalutati flimkien mal-binja nru 45 (binja amministrattiva minfuda ma’ kmamar għall-ħażna, uffiċċji u ħanut tax-xogħol, li mhix inkluża fil-kuntratt li sar ma’ Haslemoen AS) għal total ta’ NOK 1,9 miljun. Il-binja nru 23 u nru 24 (garaxx u pompa tal-petrol) kienu, bl-istess manjiera, ivvalutat flimkien mal-binja nru 34 (il-binja tal-uffiċċji tal-kamp, li ma kinitx inkluża fil-kuntratt li sar ma’ Haslemoen AS) għal valur totali ta' NOK 800 000. Il-mistoqsija hija, għalhekk, jekk xi parti mill-valur attribwit lil dawn il-binjiet li ġew ivvalutati bħala entità waħda għandhiex tiġi allokata lill-binjiet li ġew akkwistati minn Haslemoen AS, jiġifieri l-erba’ garaxxijiet Nri 6, 8, 23 u 24. Din il-kwistjoni tqajmet fid-deċiżjoni tal-ftuħ tal-Awtorità msemmija iktar ’il fuq, li fiha l-Awtorità applikat ix-xenarju l-aktar favorevoli billi ma tatx kas ta’ dawn il-binjiet.
            
         
               (72)
            
            
               Għalkemm ma ġiet ippreżentata lill-Awtorità l-ebda dokumentazzjoni li turi li l-erba’ garaxxijiet imsemmijin kienu bla siwi, hija tassumi li kellhom valur limitat billi l-ewwel rapport Agdestein għażel li jinkludi kwalunkwe valur li kellhom fl-istimi li għamel għal binjiet oħrajn. Għalhekk, fin-nuqqas ta’ dokumentazzjoni kontemporanja li turi l-oppost u fuq il-bażi tas-suppożizzjoni li jidher li, fi kwalunkwe każ, il-valur huwa baxx, l-Awtorità mhi se żżid l-ebda valur speċifiku għal dawn l-erba’ binjiet fil-valutazzjoni tal-parti rilevanti tal-Kamp ta’ Ġewwa.
            
         
               (73)
            
            Il-valur totali tad-29 binja inkwistjoni, kif ivvalutat fl-ewwel rapport Agdestein, jilħaq is-somma ta’ NOK 23 840 000. Kif imsemmi iktar ’il fuq, il-muniċipalità ngħatat l-hekk imsejjaħ skont ta’ 30% (26) fuq il-valur tal-Kamp ta’ Ġewwa skont l-ewwel rapport Agdestein. Billi, fiċ-ċirkostanzi ta’ dan il-każ, l-Awtorità tikkonkludi li kien iġġustifikat li jingħata skont simili lil Haslemoen AS, il-valur aġġustat tad-29 binja kif stabbilit minn dan ir-rapport huwa 
                   NOK 17 727 424. Meta wieħed japplika l-metodu tal-valur pont, l-ispiża primarja tal-muniċipalità għad-29 binja inkwistjoni kienet NOK 8 863 712.
         
               (74)
            
            
               Minħabba li l-Awtorità aċċettat li l-Istat biegħ Haslemoen Leir lill-muniċipalità ta’ Våler skont il-valur tas-suq, hija taċċetta li l-ispiża primarja tal-muniċipalità għall-binjiet kienet is-somma ta’ NOK 8 863 712 u li din kienet l-indikazzjoni li kien hemm bżonn ta’ x’kien il-valur tas-suq.
            
         
               (75)
            
            Fuq dik il-bażi, hija tikkonkludi li l-bejgħ lil Haslemoen AS għal NOK 4 miljun kien jinkludi għajnuna mill-Istat li tammonta għal 
                   NOK 4 863 712.
         
               (76)
            
            
               Il-muniċipalità ressqet ukoll l-argument li l-Awtorità għandha tagħti kas tal-elementi li jbaxxu l-prezz, li jikkonsistu fil-possibbiltà ta’ tniġġis fl-art, u tal-obbligu fuq Haslemoen AS li jippermettu l-użu ħieles tal-binja tal-iskola għal sena. Madankollu, ma ġiet ippreżentata l-ebda dokumentazzjoni partikulari, kontemporanja jew magħmula wara, dwar dawn l-allegati elementi li jbaxxu l-prezz u dwar l-impatt li jingħad li kellhom fuq il-prezz.
            
         
      Tniġġis fl-art
   
   
               (77)
            
            
               Fir-rigward tat-tniġġis fl-art, l-Awtorità taqbel li dan jista’ jkun possibbiltà pjuttost ovvja, minħabba li l-kamp kien jintuża għal skopijiet militari sa mis-snin ħamsin.
            
         
               (78)
            
            
               F’dan ir-rigward, l-Awtorità osservat li l-ewwel rapport Agdestein semma speċifikament it-tniġġis li jista’ jkun hemm fl-art fil-Kamp ta’ Ġewwa, kaġun ta’ tankijiet tal-fuwil u taż-żejt fl-art. Dan, madankollu, ma ġiex ikkunsidrat fil-valutazzjoni tal-valur. Il-valutazzjoni tal-valur magħmula minn Alhaug/Bakke, li tistma li l-Kamp ta’ Ġewwa jiswa NOK 0, semmiet kemm il-possibbiltà ta’ tniġġis fl-art kif ukoll il-possibbiltà tal-asbestos fil-binjiet, mingħajr ma pprovat tispeċifika l-ispejjeż li jista’ jkun hemm b’rabta ma’ dan.
            
         
               (79)
            
            
               Madankollu, l-Awtorità tfakkar li r-rapporti ntużaw bħala bażi għas-soluzzjoni ta’ kompromess. Għalhekk, wieħed irid jassumi li fis-soluzzjoni sussegwenti ta’ kompromess, ngħata kas ta’ kwalunkwe element li jbaxxi l-prezz jew negattiv li kien fih ir-rapport. Tabilħaqq, l-Awtorità ma tara l-ebda bażi għal xi tnaqqis ieħor fil-prezz minħabba xi element jew ċirkustanza li kienu jafu bihom il-partijiet fl-ewwel tranżazzjoni. Dan huwa hekk minħabba li wieħed irid jassumi li, fil-prezz tal-bejgħ skont il-valur pont, ngħata kas tal-effett ta’ miżuri bħal dawn. Wieħed irid jassumi li bejgħ mill-ġdid bi prezz daqs l-ispiża primarja jkopri l-istess elementi li jbaxxu l-prezz.
            
         
               (80)
            
            
               Fl-aħħar nett, il-kuntratt bejn l-Istat u l-muniċipalità rrefera espliċitament għall-possibbiltà ta’ tniġġis fl-art u għamel referenza għall-prinċipju li min iniġġes iħallas, li huwa mniżżel fil-liġi Norveġiża kontra t-tniġġis. Il-kuntratt sussegwenti bejn il-muniċipalità u Haslemoen AS irrefera speċifikament għal dan l-obbligu u li l-bejjiegħ, i.e. l-Istat Norveġiż, baqa’ responsabbli għat-tniġġiż tal-art relatat mal-attività militari. Għal dawk ir-raġunijiet, l-Awtorità ma tara l-ebda bażi għal xi tnaqqis ieħor fil-prezz fuq l-art minħabba l-possibbiltà ta’ tniġġis.
            
         
      L-użu tal-binja tal-iskola
   
   
               (81)
            
            
               Fir-rigward tad-dritt tal-muniċipalità li tuża liberament il-binja tal-iskola għal sena, l-Awtorità tinnota li dan kien obbligu ġdid fuq ix-xerrej fis-sens li l-ebda obbligu bħal dan ma kien diġà impost mill-Istat fuq il-muniċipalità. Għalhekk, wieħed ma jistax jaqbad u jissoponi li dan l-obbligu huwa kopert mill-prezz tal-valur pont. Madankollu, fin-nuqqas ta’ xi dokumentazzjoni ġustifikattiva dwar l-impatt ekonomiku ta’ dan l-obbligu, i.e. it-telf li tista’ ġġarrab Haslemoen AS jekk ma tkunx tista’ tikri dik il-binja għal sena, l-Awtorità ma tistax taċċetta xi effett li jbaxxi l-prezz bħala tali.
            
         
               (82)
            
            
               L-obbligu kien jikkonċerna biss waħda mill-binjiet u fil-prezz kien diġà ġie kkunsidrat li jkun diffiċli li l-proprjetajiet kollha jinkrew minnufih, minħabba li diġà kien hemm numru eċċessiv ta’ proprjetajiet disponibbli għall-kiri fl-istess inħawi. Dan enfasizzawh iż-żewġ valutazzjonijiet tal-valur. Barra minn hekk, il-muniċipalità kellha tkopri s-sehem tal-ispejjeż fissi u tat-tisħin għall-binja għall-istess perjodu. Fl-aħħar nett, l-Awtorità tirreferi għall-valutazzjoni tagħha ta’ hawn fuq, li fiha aċċettat li l-muniċipalità tat lil Haslemoen AS l-istess skont tal-kwantità li kienet kisbet hi stess għall-akkwist tal-Kamp ta’ Ġewwa kollu kemm hu. Barra minn hekk, l-Awtorità ma żiedet l-ebda valur speċifiku għall-erba’ garaxxijiet mibjugħin lil Haslemoen AS, li ġew ivvalutati flimkien ma' binjiet oħrajn fil-Kamp ta’ Ġewwa iżda li ma nxtrawx minn Haslemoen AS. Għalhekk, l-Awtorità tassumi li għandu jitqies li kwalunkwe telf li jista’ jkun hemm mill-fatt li, għal sena minn meta tiġi akkwistata, l-iskola ma tkunx tista’ tinkera ġie newtralizzat minn dawn il-konsiderazzjonijiet favorevoli għal Haslemoen AS.
            
         
      Konklużjoni dwar il-prinċipju tal-investitur fis-suq
   
   
               (83)
            
            
               Fid-dawl ta’ dak li ngħad hawn fuq, l-Awtorità tikkonkludi li l-bejgħ tad-29 binja lil Haslemoen AS ma twettaqx skont il-prinċipju tal-investitur fis-suq. Il-binjiet inbiegħu bi prezz iktar baxx mill-valur tas-suq, li kien jinvolvi għajnuna ta’ NOK 4 863 712 mill-Istat. Konsegwentement, hawn taħt, l-Awtorità se tivvaluta jekk il-bejgħ tal-binjiet jissodisfax il-kriterji addizzjonali skont l-Artikolu 61(1) ŻEE.
            
         4.3   Riżorsi tal-Istat u vantaġġ selettiv
   
   
               (84)
            
            
               Sabiex tikkwalifika bħala għajnuna mill-Istat, il-miżura trid tkun ngħatat mill-Istat jew permezz tar-riżorsi tal-Istat. Il-kunċett iħaddan il-livelli kollha tal-Istat, inklużi l-muniċipalitajiet. Kif intwera aktar ’il fuq, kienu involuti r-riżorsi tal-Istat minħabba li l-muniċipalità ta’ Våler biegħet id-29 binja fil-Kamp ta’ Ġewwa bi prezz li kien sostanzjalment aktar baxx mill-prezz tas-suq. It-tranżazzjoni pprovdiet lil Haslemoen AS b’vantaġġ selettiv, minħabba li dan il-vantaġġ ngħatalha fuq il-bażi ta’ kuntratt li għamilha l-uniku benefiċjarju.
            
         4.4   Tfixkil tal-kompetizzjoni u effett fuq il-kummerċ bejn il-partijiet kontraenti
   
   
               (85)
            
            
               Mill-każistika stabbilita (27) jirriżulta, għall-iskop ta' dawn id-dispożizzjonijiet, li s-sempliċi fatt li l-għajnuna ssaħħaħ il-pożizzjoni ta' impriża meta mqabbla ma’ dik ta’ impriżi oħra, li jkunu kompetituri fil-kummerċ fiż-ŻEE, ifisser li kummerċ fiż-ŻEE huwa affettwat. L-Awtorità tfakkar li l-binjiet inkwistjoni kienu vvalutati u mixtrijin fuq il-bażi tal-valur għall-investitur, i.e. il-valur ibbażat fuq l-introjtu futur mill-kera. L-investiment fil-proprjetà immobbli biex tinkera lill-imprendituri trid, bħala tali, titqies bħala attività ekonomika madwar iż-ŻEE kollha kemm hi. Fin-Norveġja din l-attività sseħħ b’parteċipanti fis-suq minn bosta Stati taż-ŻEE. Rigward ir-riċevitur tal-għajnuna speċifika, skont ir-reġistru nazzjonali tal-kumpaniji fin-Norveġja (28), Haslemoen AS hija involuta f’attivitajiet li jirrigwardaw il-lukandi, il-motels u r-ristoranti (29). Hija topera l-Haslemoen Hotell fil-Kamp ta’ Ġewwa u tikri binjiet lill-Istat Norveġiż biex jintużaw bħala ċentru tal-ażil. Għal dawn l-attivitajiet kollha, Haslemoen AS trid tiġi kkunsidrata bħala li qiegħda f’kompetizzjoni ma’ impriżi simili kemm fin-Norveġja kif ukoll fi Stati oħrajn taż-ŻEE. Il-miżura għalhekk għandha l-effett li tfixkel il-kompetizzjoni u li taffettwa l-kummerċ bejn il-partijiet kontraenti.
            
         4.5   Konklużjoni dwar il-preżenza ta' għajnuna mill-Istat
   
   
               (86)
            
            
               Fid-dawl tas-sejbiet ta’ hawn fuq, l-Awtorità tikkonkludi li, fil-bejgħ tad-29 binja lil Haslemoen AS, kienet involuta għajnuna ta’ NOK 4 863 713 mill-Istat.
            
         5.   REKWIŻITI PROĊEDURALI
   
               (87)
            
            
               Skont l-Artikolu 1(3) tal-Parti I tal-Protokoll 3, l-Awtorità ta’ Sorveljanza tal-EFTA tiġi infurmata, f’biżżejjed żmien sabiex tkun tista' tissottometti l-kummenti tagħha, dwar kwalunkwe pjan ta’ għoti ta’ għajnuna. L-Istat ikkonċernat ma jdaħħalx fis-seħħ il-miżuri proposti tiegħu qabel ma l-proċedura tkun wasslet għal deċiżjoni finali. L-awtoritajiet Norveġiżi ma nnotifikawx lill-Awtorità dwar il-bejgħ tad-29 binja mill-muniċipalità ta’ Våler lil Haslemoen AS. Għalhekk, l-Awtorità tikkonkludi li l-awtoritajiet Norveġiżi ma rrispettawx l-obbligi tagħhom skont l-Artikolu 1(3) tal-Parti I tal-Protokoll 3.
            
         6.   IL-KOMPATIBBILTÀ TAL-GĦAJNUNA
   
               (88)
            
            
               L-awtoritajiet Norveġiżi ma ressqu l-ebda argument li l-għajnuna mill-Istat involuta fit-tranżazzjoni tista’ titqies bħala għajnuna Statali kompatibbli.
            
         
               (89)
            
            
               Miżuri ta’ sostenn li jaqgħu taħt l-Artikolu 61(1) tal-Ftehim taż-ŻEE huma ġeneralment inkumpatibbli mal-funzjonament tal-Ftehim taż-ŻEE, dment li ma jkunux jikkwalifikaw għal deroga skont l-Artikolu 61(2) jew (3) tal-Ftehim taż-ŻEE.
            
         
               (90)
            
            
               Id-deroga tal-Artikolu 61(2) mhijiex applikabbli għall-għajnuna inkwistjoni, li mhijiex imfassla biex jintlaħaq xi wieħed mill-għanijiet elenkati f’din id-dispożizzjoni. Lanqas ma l-Artikolu 61(3)(a) jew l-Artikolu 61(3)(b) tal-Ftehim dwar iż-ŻEE japplikaw għall-każ inkwistjoni. Barra minn hekk, iż-żona fejn tinsab il-proprjetà ma tistax tibbenefika minn xi għajnuna reġjonali skont it-tifsira tal-Artikolu 61(3)(c) tal-Ftehim dwar iż-ŻEE.
            
         
               (91)
            
            
               Għalhekk, l-Awtorità tikkonkludi li t-tranżazzjoni li qed tiġi analizzata ma tistax tiġi ġġustifikata skont id-dispożizzjonijiet tal-Ftehim dwar iż-ŻEE li jirrigwardjaw l-għajnuna mill-Istat.
            
         7.   L-IRKUPRU
   
               (92)
            
            
               Minħabba li l-għajnuna ta’ NOK 4 863 713 ngħatat lil Haslemoen AS mingħajr ma ġiet innotifikata lill-Awtorità, tikkostitwixxi għajnuna mhux skont ir-regoli skont it-tifsira tal-Artikolu 1(f) tal-Parti II tal-Protokoll 3 ta’ mal-Ftehim dwar is-Sorveljanza u l-Qorti. Jirriżulta, mill-Artikolu 14 tal-Parti II tal-Protokoll 3 ta’ mal-Ftehim dwar is-Sorveljanza u l-Qorti, li l-Awtorità tiddeċiedi li għajnuna mhux skont ir-regoli li ma tkunx kompatibbli mar-regoli dwar l-għajnuna mill-Istat li jaqgħu taħt il-Ftehim dwar iż-ŻEE trid tinġabar lura mingħand il-benefiċjarji.
            
         
               (93)
            
            
               L-Awtorità hi tal-fehma li, f’dan il-każ, ma hemm l-ebda prinċipju ġenerali li jipprekludi l-ħlas lura. Skont il-każistika stabbilita, it-tneħħija ta' għajnuna mhux skont il-ligi permezz tal-irkupru hija l-konsegwenza loġika meta jinstab li l-għajnuna ma tkunx skont ir-regoli. Għaldaqstant, l-irkupru ta' għajnuna mill-Istat mogħtija mhux skont ir-regoli, sabiex tinġieb lura s-sitwazzjoni li kienet teżisti qabel ma ngħatat l-għajnuna, fil-prinċipju ma jistax jitqies bħala sproporzjonat meta mqabbel mal-objettivi tal-Ftehim dwar iż-ŻEE fejn tidħol l-għajnuna mill-Istat.
            
         
               (94)
            
            
               Bil-ħlas lura tal-għajnuna, min irċeviha jitlef il-vantaġġ li jkun gawda minnu għad-detriment tal-kompetituri tiegħu fis-suq, u tinġieb lura s-sitwazzjoni kif kienet qabel tkun ngħatat l-għajnuna (30). Minn dik il-funzjoni tal-ħlas lura tal-għajnuna jirriżulta wkoll li, bħala regola ġenerali, ħlief f'ċirkostanzi eċċezzjonali, l-Awtorità ma tmurx lil hinn mil-limiti tad-diskrezzjoni tagħha jekk titlob lill-Istat tal-EFTA kkonċernat jirkupra l-ammonti mogħtija permezz ta’ għajnuna mhux skont ir-regoli. Dan peress li tkun sempliċiment qed iġġib lura s-sitwazzjoni għal kif kienet qabel (31). Barra minn hekk, minħabba n-natura mandatarja tas-superviżjoni tal-għajnuna Statali mill-Awtorità skont il-Protokoll 3 tal-Ftehim dwar is-Sorveljanza u l-Qorti, fil-prinċipju l-impriżi li ngħatatilhom l-għajnuna ma jistax ikollhom aspettattiva leġittima li l-għajnuna hija skont ir-regoli dment li ma tkunx ingħatat skont il-proċedura stabbilita fid-dispożizzjonijiet ta’ dak il-Protokoll (32). F’dan il-każ, ma jidher li hemm l-ebda ċirkostanza eċċezzjonali, li kienet twassal għal aspettattivi leġittimi min-naħa tal-benefiċjarji tal-għajnuna.
            
         
               (95)
            
            
               L-irkupru tal-għajnuna ta’ NOK 4 863 713 li ngħatat mill-Istat meta ma kinitx meħtieġa għandu jinkludi l-imgħax kompost, skont l-Artikolu 14 (2) fil-Parti II tal-Protokoll 3 ta’ mal-Ftehim dwar is-Sorveljanza u l-Qorti u skont l-Artikoli 9 u 11 tad-Deċiżjoni tal-Awtorità 195/04/COL tal-14 ta’ Lulju 2004.
            
         8.   KONKLUŻJONI
   
               (96)
            
            
               L-Awtorità tikkonkludi li l-awtoritajiet Norveġiżi implimentaw l-għajnuna kkonċernata mhux skont ir-regoli, bi ksur tal-Artikolu 1(3) tal-Parti I tal-Protokoll 3.
            
         
               (97)
            
            
               L-għajnuna mill-Istat involuta fil-bejgħ ta’ 29 binja fil-Kamp ta’ Ġewwa ta’ Haslemoen Leir mhix kompatibbli mal-funzjonament tal-Ftehim dwar iż-ŻEE għar-raġunijiet stabbiliti hawn fuq u għandha tiġi rkuprata b'effett minn meta ġie konkluż il-kuntratt tal-bejgħ, jiġifieri mit-22 ta' Mejju 2006.
            
         ADOTTAT DIN ID-DEĊIŻJONI:
   Artikolu 1
   Il-bejgħ tad-29 binja fil-Kamp ta’ Ġewwa ta’ Haslemoen Leir lil Haslemoen AS jinvolvi għajnuna ta’ NOK 4 863 713 mill-Istat li hija inkompatibbli mal-funzjonament tal-Ftehim dwar iż-ŻEE skont it-tifsira tal-Artikolu 61(1) tal-Ftehim dwar iż-ŻEE.
   Artikolu 2
   L-awtoritajiet Norveġiżi se jieħdu l-passi kollha meħtieġa sabiex jirkupraw l-għajnuna li tissemma fl-Artikolu 1 mingħand il-benefiċjarju.
   Artikolu 3
   L-irkupru jsir mingħajr dewmien, u jiġri x’jiġri fi żmien erba’ xhur mid-data ta' din id-deċiżjoni u skont il-proċeduri tal-liġi nazzjonali, dment li dawn jippermettu l-eżekuzzjoni immedjata u effettiva tad-deċiżjoni. L-għajnuna li għandha tiġi rkuprata tinkludi l-imgħax u l-imgħax kompost mid-data li fiha l-għajnuna tpoġġiet għad-dispożizzjoni tal-benefiċjarju sad-data ta’ meta tiġi rkuprata. L-imgħax ikun ikkalkulat fuq il-bażi tal-Artikolu 9 tad-Deċiżjoni 195/04/COL tal-Awtorità ta’ Sorveljanza tal-EFTA.
   Artikolu 4
   Sal-15 ta’ Mejju 2012, in-Norveġja tinforma lill-Awtorità dwar l-ammont totali (is-somma oriġinali u l-imgħaxijiet tal-irkupru) li għandhom jiġu rkuprati mingħand il-benefiċjarju kif ukoll dwar il-miżuri ppjanati jew meħudin biex tiġi rkuprata l-għajnuna.
   Sal-15 ta’ Lulju 2012, in-Norveġja trid tkun wettqet id-Deċiżjoni tal-Awtorità u rkuprat l-għajnuna kompletament.
   Artikolu 5
   Din id-Deċiżjoni hi indirizzata lir-Renju tan-Norveġja.
   Artikolu 6
   Il-verżjoni bl-Ingliż biss ta’ din id-deċiżjoni hi awtentika.
   
      Magħmul fi Brussell, il-15 ta’ Marzu 2012.
      
         
            Għall-Awtorità ta’ Sorveljanza tal-EFTA
         
         Oda Helen SLETNES
         
            President
         
         Sverrir Haukur GUNNLAUGSSON
         
            Membru tal-Kulleġġ
         
      
   
   
      (1)  Id-Deċiżjoni Nru 96/10/COL rigward il-bejgħ ta’ ċerti binjiet fil-Kamp ta’ Ġewwa f’Haslemoen Leir, ippubblikata fil-ĠU C 325 tat-2.12.2010, paġna 12, u fis-Suppliment taż-ŻEE Nru 66 tat-2.12.2010, paġna 1.
   
      (2)  Ara n-nota 1 ta’ qiegħ il-paġna.
   
      (3)  http://www.stortinget.no/no/Saker-og-publikasjoner/Saker/Sak/?p=21519. Ara wkoll ir-riżoluzzjoni Rjali tad-19.12.1997 (“Avhendigsinstruksen”).
   
      (4)  Dokumenti bin-numri 428521 u 557187.
   
      (5)  Dokumenti bin-numri 458897, 458902 u 458903 (l-ewwel rapport Agdestein).
   
      (6)  Skont ir-Rapport, il-“valur għall-investitur” huwa l-valur tas-suq li wieħed jistenna li jkollhom il-binjiet għal investitur li jkollu l-ħsieb li jikrihom għal rimunerazzjoni. Il-“valur għall-investitur” huwa wkoll aktar baxx mill-“valur tal-utent”, li jirrappreżenta l-valur tas-suq għal xerrej li jkollu l-ħsieb li juża l-binjiet għalih stess. Fir-rapport jingħataw iż-żewġ tipi ta’ valuri.
   
      (7)  Dokument bin-numru 428521, Dokument mehmuż numru 16 (ir-rapport Alhaug/Bakke).
   
      (8)  Il-valur għall-parti tal-iStorskjæret kien stmat bħala NOK 12-il miljun.
   
      (9)  Dokument bin-numru 428521, Dokument mehmuż numru 3 (it-tieni rapport Agdestein).
   
      (10)  Skont ta’ 20%.
   
      (11)  NOK 29 miljun kien il-valur tal-Kamp ta’ Ġewwa skont l-ewwel rapport Agdestein u kien jinkludi skont ta' NOK 10 miljun dment li l-Kamp ta’ Ġewwa jinbiegħ bħala unità waħda.
   
      (12)  Minbarra l-valutazzjoni tal-valur pont tal-Kamp ta’ Ġewwa bħala NOK 14,5 miljun, il-valur pont tal-iStorskjæret kien ivvalutat bħala NOK 13,5 miljun, tal-parti li tinħadem bħala NOK 8,3 miljun, u tal-parti msaġġra bħala NOK 25,2 miljun. Minħabba żbalji fil-valutazzjonijiet preċedenti, is-somma totali ta’ NOK 61,5 miljun għal Haslemoen Leir ġiet aġġustata ’l isfel għal NOK 58 miljun, inkluż l-iskont għal min jakkwista l-Kamp ta’ Ġewwa bħala unità waħda.
   
      (13)  Ara l-paragrafu 8 ta’ hawn fuq.
   
      (14)  L-azzjonisti tal-kumpanija kienu International Training Centre (48%), Haslemoen Kultur og Aktivitetssenter (48%) u Norsk Trafikksenter (4%).
   
      (15)  Għandu jivvaluta b'mod partikolari jekk ir-riskju kienx “moderat”.
   
      (16)  Il-binjiet Nru 3, 32, 34, 44 u 45.
   
      (17)  Fl-ewwel rapport Agdestein il-NOK 1,9 miljun kienu jinkludu wkoll żewġ garaxxijiet, u l-binjiet nru 6 u 8.
   
      (18)  L-Awtorità ma ġietx ipprovduta b’dokumentazzjoni dwar dik l-offerta. Madankollu, il-muniċipalità spjegat li din kienet offerta verbali ta’ NOK 5 miljun għal 11 mill-binjiet fil-Kamp ta’ Ġewwa (Nru 28, 35, 36, 37, 38, 39, 41, 46, 47, 50 u 93). Skont il-valutazzjoni tal-valur pont, dawn l-istess binjiet ikollhom valur ta’ NOK 3,7 miljun.
   
      (19)  Ma waslu l-ebda kummenti mingħand partijiet terzi.
   
      (20)  Dokument bin-numru 581797.
   
      (21)  Ara l-paragrafu 8 aktar ’il fuq.
   
      (22)  ”Vi tror at markedet ved et samlet kjøp av fire forsåvidt ulike virksomhetsområder vil legge inn en prisreduksjon for bl.a risiko og høyere driftskostnader. Imidlertid vil kjøper fort kunne ”snu seg rundt” etter kjøpet og selge f.eks. jorda eller skogen videre enkeltvis, som taler motsatt vei. Det ligger allerede inne ca. 30% ”kvantumsrabatt” i takstene for både bolig og leirområdet, pga samlet salg av hver av disse takstobjekt. Vi tror på en ytterligere verdireduksjon på 20% (- kr12 mill) ved samlet salg av hele leiren under ett, dvs fra kr 58 mill til 46 mill.”
   
      (23)  Ara l-paragrafu 8 aktar ’il fuq.
   
      (24)  Ara n-nota 4 ta’ qiegħ il-paġna.
   
      (25)  L-Awtorità tosserva li l-awtoritajiet Norveġiżi ma tawx spjegazzjoni tal-fatt li n-numru tal-binjiet elenkati fil-kuntratt huwa 30 u mhux 29, kif issemma b’mod konsistenti mill-awtoritajiet Norveġiżi. Madankollu, 29 biss mill-binjiet imniżżlin fil-kuntratt huma koperti fil-valutazzjoni magħmula minn Agdestein, filwaqt li l-binja nru 31 (barrakka għall-ħażna) hija nieqsa. Din il-binja tiġi injorata f’li ġej.
   
      (26)  Ara l-paragrafu 8 aktar ’il fuq.
   
      (27)  Ara e.g. l-kawża 730/79 Phillip Morris Holland BV v Il-Kummissjoni tal-KE [1980] Ġabra KE 2671, punt 11.
   
      (28)  http://www.brreg.no.
   
      (29)  “Drift av hoteller, pensjonater og moteller med restaurant” (Org nr. 989636073).
   
      (30)  Kawża C-350/93 Il-Kummissjoni vs l-Italja [1995] Ġabra I-699, punt 22.
   
      (31)  Kawża C-75/97 Il-Belġju vs Il-Kummissjoni [1999] Ġabra I3671, punt 66, u Kawża C-310/99 L-Italja vs Il-Kummissjoni [2002] Ġabra I-2289, punt 99.
   
      (32)  Kawża C-169/95 Spanja v Il-Kummissjoni [1997] Ġabra CR I-135, punt 51.